Návrh VYKONÁVACIE ROZHODNUTIE RADY, ktorým sa schvaľuje program makroekonomických úprav pre Cyprus a zrušuje rozhodnutie Rady 2013/236/EÚ /* COM/2013/0602 final - 2013/0290 (NLE) */





DÔVODOVÁ SPRÁVA Cyprus predložil 25. júna 2012 žiadosť o finančnú pomoc z Európskeho mechanizmu pre stabilitu (EMS). Rada 25. apríla 2013 rozhodla (rozhodnutie Rady 2013/236/EÚ), že Cyprus musí dôsledne plniť program makroekonomických úprav, ktorý má riešiť osobitné riziká, ktoré predstavuje Cyprus pre finančnú stabilitu eurozóny, a ktorý sa má zameriavať na rýchle obnovenie zdravej a udržateľnej hospodárskej a finančnej situácie na Cypre. Rada guvernérov EMS 24. apríla 2013 rozhodla, že v zásade poskytne Cypru podporu stability, a schválila memorandum o porozumení týkajúce sa osobitnej podmienenosti hospodárskej politiky (ďalej len „MoP“), ako aj jeho podpísanie Komisiou v mene EMS. Správna rada EMS schválila 8. mája 2013 zmluvu o poskytnutí finančnej pomoci. Cieľom programu makroekonomických úprav je obnoviť dôveru finančných trhov a zdravú makroekonomickú rovnováhu a umožniť hospodárstvu návrat k udržateľnému rastu. V záujme dosiahnutia týchto cieľov sa program opiera o tri piliere. Prvým pilierom je stratégia pre finančný sektor, ktorá je založená na reštrukturalizácii a zmenšení veľkosti jeho finančných inštitúcií, ako aj na posilnení dohľadu nad týmto sektorom a ktorá zahŕňa opatrenia na riešenie problému nedostatku kapitálu a likvidity. Druhým pilierom je ambiciózna stratégia fiškálnej konsolidácie, ktorá vychádza z úsilia o konsolidáciu začatého v roku 2012, a to najmä prostredníctvom opatrení na zníženie bežných primárnych výdavkov, zvýšenie verejných príjmov, zlepšenie fungovania verejného sektora a udržanie fiškálnej konsolidácie v strednodobom horizonte. Jej cieľom je odstrániť nadmerný deficit verejnej správy a v strednodobom horizonte zabezpečiť trvalé znižovanie pomeru hrubého verejného dlhu k HDP. Orgány sa zaviazali znížiť do roku 2016 deficit pod úroveň 3 % HDP. Malo by sa pokračovať v riadnom využívaní štrukturálnych a iných fondov EÚ, ako aj v realizácii politických iniciatív EÚ zameraných na posilnenie rastu a zamestnanosti. Prispeje sa tým k tomu, aby Cyprus nastúpil na cestu dlhodobého rastu. Tretí pilier pozostáva z ambiciózneho programu štrukturálnych reforiem, ktorý má podporiť konkurencieschopnosť a udržateľný a vyvážený rast v súlade s odporúčaniami pre jednotlivé krajiny určenými Cypru z roku 2012 a umožniť odstránenie makroekonomických nerovnováh. Ako sa uvádza v odporúčaní Rady z 22. apríla 2013 o zavedení záruky pre mladých ľudí[1], mali by sa posilniť príležitosti pre mladých ľudí a ich vyhliadky na zamestnateľnosť. Trojročný program sa vzťahuje na obdobie od polovice roku 2013 do polovice roku 2016. V súlade s článkom 1 ods. 2 rozhodnutia 2013/236/EÚ Komisia v spolupráci s ECB a v náležitých prípadoch aj s MMF uskutočnila prvé preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. Toto preskúmanie viedlo k aktualizácii MoP v oblastiach reformy finančného sektora, fiškálnej politiky a štrukturálnych reforiem. Pokiaľ ide o finančný sektor, preskúmané MoP zahŕňa dohodu o uverejnení plánu postupného uvoľňovania kontroly nad kapitálom na základe jednotlivých etáp a v závislosti od stavu bánk z hľadiska likvidity. V preskúmanom MoP sa navyše požaduje vytvorenie právneho rámca pre novú riadiacu štruktúru, ktorá má riadiť podiely štátu v sektore družstevných úverov. Nakoniec bol v rámci úsilia, ktoré vyvíja Cyprus v oblasti boja proti praniu špinavých peňazí, dohodnutý Akčný plán týkajúci sa povinnej starostlivosti voči zákazníkom (customer due diligence) a transparentnosti subjektov. Pokiaľ ide o fiškálnu politiku, preskúmané MoP obsahuje záväzok týkajúci sa prijatia kompenzačnej schémy pre dobrovoľné doplnkové a povinné dôchodkové fondy v Cyprus Popular Bank, ktorá by mala zabezpečiť, aby sa porovnateľným spôsobom zaobchádzalo s takýmito fondmi v Bank of Cyprus. Okrem toho sa stanovuje, že v záujme účinného využívania zdrojov EÚ by cyperské orgány mali zabezpečiť, aby zostali k dispozícii nevyhnutné vnútroštátne finančné prostriedky na krytie národných príspevkov. V súlade s nariadením (EÚ) č. 4722/2013 sa v preskúmanom MoP vyžaduje, aby Cyprus podal žiadosť o technickú pomoc na programové obdobie a aby vykonal kompletný audit svojich verejných financií. Pokiaľ ide o štrukturálne reformy, v preskúmanom MoP sa podrobnejšie opisuje plánovaná reforma verejnej pomoci, ktorou by sa malo zabezpečiť, aby sociálna pomoc slúžila ako záchranná sieť na poskytnutie minimálneho príjmu pre osoby, ktoré nie sú schopné dosiahnuť základnú životnú úroveň, za súčasného zachovania stimulov na získanie práce. Okrem toho sa od Cypru vyžaduje, aby pripravil podrobné politické návrhy na riešenie nedostatkov svojich aktivačných politík a aby urýchlene prijal opatrenie na vytvorenie príležitostí pre mladých ľudí a na zlepšenie ich vyhliadok na zamestnateľnosť v súlade s cieľmi odporúčania Rady o zavedení záruky pre mladých ľudí. Keďže nariadenie (EÚ) č. 472/2013 nadobudlo účinnosť, musí sa teraz prijať program makroekonomických úprav v podobe vykonávacieho rozhodnutia Rady. Komisia preto z dôvodov právnej zrozumiteľnosti a právnej istoty navrhuje opätovné prijatie programu na základe článku 7 ods. 2 nariadenia (EÚ) č. 472/2013. Program je vo svojej podstate rovnaký ako program schválený rozhodnutím Rady 2013/236/EÚ, ale zahŕňa aj výsledky preskúmania vykonaného v súlade s článkom 1 ods. 2 rozhodnutia 2013/236/EÚ. Zároveň sa navrhuje zrušiť rozhodnutie Rady 2013/236/EÚ. Navrhované rozhodnutie zabezpečí úplný súlad medzi multilaterálnym rámcom Únie pre dohľad, ktorý bol zavedený Zmluvou o fungovaní EÚ, a podmienenosťou politiky, o ktorú sa opiera program makroekonomických úprav. Súlad povinností týkajúcich sa podávania správ a monitorovania sa konkrétne stanovuje v článku 10 nariadenia (EÚ) č. 472/2013. 2013/0290 (NLE) Návrh VYKONÁVACIE ROZHODNUTIE RADY, ktorým sa schvaľuje program makroekonomických úprav pre Cyprus a zrušuje rozhodnutie Rady 2013/236/EÚ RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia, a najmä na jeho článok 7 ods. 2 a ods. 5, so zreteľom na návrh Európskej komisie, keďže: (1) Nariadenie (EÚ) č. 472/2013 sa uplatňuje na členské štáty, ktoré v čase nadobudnutia jeho účinnosti už dostávali finančnú pomoc, a to napríklad aj z EMS. (2) V nariadení (EÚ) č. 472/2013 sa stanovujú pravidlá schvaľovania programu makroekonomických úprav pre členské štáty prijímajúce finančnú pomoc, ktoré musia byť v súlade s ustanoveniami Zmluvy o vytvorení Európskeho mechanizmu pre stabilitu (ďalej len „EMS“). (3) Na základe žiadosti Cypru z 25. júna 2012 o finančnú pomoc z Európskeho mechanizmu pre stabilitu (EMS) Rada rozhodla 25. apríla 2013 (rozhodnutie Rady 2013/236/EÚ), že Cyprus musí dôsledne plniť program makroekonomických úprav. (4) Rada guvernérov EMS 24. apríla 2013 rozhodla, že v zásade poskytne Grécku podporu stability, a schválila memorandum o porozumení týkajúce sa osobitnej podmienenosti hospodárskej politiky (ďalej len „MoP“), ako aj jeho podpísanie Komisiou v mene EMS. (5) V súlade s článkom 1 ods. 2 rozhodnutia Rady 2013/236/EÚ Komisia v spolupráci s ECB a prípadne aj s MMF uskutočnila prvé preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. Na základe tohto preskúmania sa vykonala aktualizácia existujúceho programu makroekonomických úprav, ktorá odráža opatrenia prijaté cyperskými orgánmi v druhom štvrťroku 2013. (6) Keďže nariadenie (EÚ) č. 472/2013 nadobudlo účinnosť, musí sa teraz prijať program makroekonomických úprav v podobe vykonávacieho rozhodnutia Rady. Z dôvodov právnej zrozumiteľnosti a právnej istoty by sa mal preto program opätovne prijať na základe článku 7 ods. 2 nariadenia (EÚ) č. 472/2013. Podstata programu by mala zostať rovnaká ako v programe schválenom rozhodnutím Rady 2013/236/EÚ, ale mala by zahŕňať aj výsledky preskúmania vykonaného v súlade s článkom 1 ods. 2 rozhodnutia 2013/236/EÚ. Zároveň by sa malo zrušiť rozhodnutie Rady 2013/236/EÚ. (7) Komisia v spolupráci s ECB a MMF uskutočnila prvé preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. Na základe tohto preskúmania sa vykonala aktualizácia MoP v oblastiach reformy finančného sektora, fiškálnej politiky a štrukturálnych reforiem, najmä pokiaľ ide o: i) plán postupného uvoľňovania kontroly nad kapitálom, ii) zavedenie právneho rámca pre novú riadiacu štruktúru, ktorá má riadiť podiely štátu v sektore družstevných úverov, iii) akčný plán na boj proti praniu špinavých peňazí, iv) kompenzačnú schému pre dobrovoľné doplnkové a povinné dôchodkové fondy v Cyprus Popular Bank, v) zabezpečenie toho, aby zostali k dispozícii nevyhnutné vnútroštátne finančné prostriedky na krytie národných príspevkov na projekty financované zo štrukturálnych a iných fondov EÚ, vi) podrobný opis plánovanej reformy verejnej pomoci a vii) prípravu podrobných politických návrhov v oblasti aktivačných politík a urýchlené prijatie opatrenia na vytvorenie príležitostí pre mladých ľudí a zlepšenie ich vyhliadok na zamestnateľnosť. Vykonávaním komplexných a ambicióznych reforiem vo finančnej, fiškálnej a štrukturálnej oblasti by sa mala zaručiť strednodobá udržateľnosť cyperského verejného dlhu. (8) Počas vykonávania komplexného cyperského balíka politických opatrení by mala Komisia poskytovať ďalšie politické poradenstvo a technickú pomoc v osobitných oblastiach. Členský štát podliehajúci programu makroekonomických úprav, ktorý čelí nedostatočnej administratívnej kapacite, by mal požiadať o technickú pomoc Komisiu, ktorá môže na tento účel vytvoriť skupinu expertov. (9) Cyperské orgány by mali do prípravy, plnenia, monitorovania a hodnotenia programu makroekonomických úprav zapájať v súlade s platnými vnútroštátnymi predpismi a praxou sociálnych partnerov a organizácie občianskej spoločnosti, PRIJALA TOTO ROZHODNUTIE: Článok 1 1. V záujme uľahčenia návratu cyperského hospodárstva na cestu udržateľného rastu a fiškálnej a finančnej stability musí Cyprus dôsledne plniť program makroekonomických úprav (ďalej len „program“), ktorého hlavné prvky sú stanovené v článku 2 tohto rozhodnutia. Program rieši osobitné riziká, ktoré Cyprus predstavuje pre finančnú stabilitu eurozóny, a zameriava sa na rýchle obnovenie zdravej a udržateľnej hospodárskej a finančnej situácie na Cypre, ako aj jeho schopnosti získavať financovanie v plnom rozsahu na medzinárodných finančných trhoch. V programe sa riadne zohľadňujú odporúčania Rady určené Cypru podľa článkov 121, 126, 136 a 148 ZFEÚ, ako aj opatrenia Cypru na splnenie uvedených odporúčaní, pričom je zameraný na rozšírenie, posilnenie a prehĺbenie požadovaných politických opatrení. 2. Komisia v spolupráci s ECB a prípadne MMF monitoruje pokrok Cypru dosiahnutý pri plnení cyperského programu. Cyprus v plnom rozsahu spolupracuje s Komisiou a ECB. Poskytuje im najmä všetky informácie, ktoré tieto inštitúcie považujú za potrebné na monitorovanie programu. Cyperské orgány vopred konzultujú s Komisiou, ECB a MMF, pokiaľ ide o prijímanie politík, ktoré nie sú zahrnuté do tohto vykonávacieho rozhodnutia, ale ktoré by mohli mať významný vplyv na dosiahnutie cieľov programu. 3. Komisia v spolupráci s ECB a prípadne s MMF preskúmava s cyperskými orgánmi všetky zmeny a aktualizácie programu, ktoré môžu byť potrebné s cieľom náležite zohľadniť okrem iného aj akékoľvek významné rozdiely medzi makroekonomickými a fiškálnymi prognózami a skutočnými údajmi (vrátane zamestnanosti), negatívne účinky presahovania, ako aj makroekonomické a finančné otrasy. S cieľom zaistiť bezproblémové plnenie programu a pomôcť napraviť nerovnováhy udržateľným spôsobom Komisia priebežne zabezpečuje poradenstvo a usmernenia v oblasti fiškálnych reforiem, reforiem finančného trhu a štrukturálnych reforiem. Komisia v pravidelných intervaloch posudzuje hospodársky vplyv programu a odporúča potrebné opravy s cieľom posilniť rast a vytváranie pracovných miest, zabezpečiť potrebnú fiškálnu konsolidáciu a minimalizovať škodlivé sociálne vplyvy. V tejto súvislosti sa program makroekonomických úprav vrátane jeho cieľov a očakávaného rozdelenia úsilia zameraného na tieto úpravy zverejní. Článok 2 1. Program má tieto hlavné ciele: obnoviť dobrý stav bankového sektora, pokračovať v prebiehajúcom procese fiškálnej konsolidácie a vykonávať štrukturálne reformy na podporu konkurencieschopnosti a udržateľného a vyváženého rastu. 2. Cyprus sa usiluje o fiškálnu konsolidáciu v súlade so svojimi záväzkami v rámci postupu pri nadmernom deficite prostredníctvom vysokokvalitných trvalých opatrení pri súčasnej minimalizácii vplyvu na zraniteľné skupiny. 3. Cyprus je pripravený prijať dodatočné konsolidačné opatrenia, aby znížil svoj deficit pod 3 % HDP do roku 2016. Cyperská vláda je konkrétne v prípade nedostatočných príjmov alebo vyšších sociálnych výdavkov potrebných v dôsledku nepriaznivých makroekonomických účinkov pripravená prijať dodatočné opatrenia na zachovanie cieľov programu, okrem iného aj znížením diskrečných výdavkov pri súčasnej minimalizácii vplyvu na zraniteľné skupiny. Ak peňažné príjmy (vrátane akýchkoľvek neočakávaných ziskov) počas programového obdobia presiahnu výšku predpovedanú v programe, ušetria sa alebo sa použijú na zníženie dlhu. Naopak ak sa dosiahnu vyššie príjmy, než sa očakávalo, a pokiaľ toto zlepšenie možno považovať za trvalé, môže to znížiť potrebu dodatočných opatrení v posledných rokoch programu. 4. Cyprus pokračuje v riadnom využívaní štrukturálnych a iných fondov EÚ vzhľadom na rozpočtové ciele programu. Vláda v záujme zabezpečenia účinného využívania fondov EÚ zaistí, aby zostali k dispozícii dostatočné vnútroštátne finančné prostriedky na krytie národných príspevkov, vrátane neoprávnených výdavkov, v rámci európskych štrukturálnych a investičných fondov (EFRR, ESF, Kohézny fond, EPFRV a Európsky fond pre rybné hospodárstvo/Európsky námorný a rybársky fond) počas programových období 2007 – 2013 a 2014 – 2020 pri zohľadnení dostupných prostriedkov EIB. Orgány zabezpečia, aby sa zlepšila inštitucionálna kapacita na vykonávanie súčasných a budúcich programov a aby boli dostupné náležité ľudské zdroje riadiacich orgánov a vykonávacích subjektov. 5. S cieľom obnoviť dobrý stav svojho finančného sektora Cyprus pokračuje v dôkladnej reforme a reštrukturalizácii bankového sektora a posilňuje životaschopné banky obnovením ich kapitálu, riešením ich problémov s likviditou a posilňovaním dohľadu nad týmito bankami. V programe sa stanovujú tieto opatrenia a výstupy: a) zabezpečiť dôkladné monitorovanie situácie v oblasti likvidity bankového sektora. Predmetom dôkladného monitorovania sú dočasné obmedzenia voľného pohybu kapitálu (okrem iného obmedzenie výberov hotovosti, platieb a prevodov). Cieľom je to, aby kontroly nezostali v platnosti dlhšie, než je nevyhnutne potrebné na zmiernenie vážnych rizík ohrozujúcich stabilitu finančného systému. Zverejnil sa plán postupného uvoľňovania kontroly, ktorý sa bude uskutočňovať na základe jednotlivých etáp, v závislosti od pokroku dosiahnutého pri vykonávaní programu a s prihliadnutím na stav bánk z hľadiska likvidity. Strednodobé plány vnútroštátnych bánk v oblasti financovania a kapitálu, ktoré sú závislé od financovania centrálnou bankou alebo od poskytnutia štátnej pomoci, by mali realisticky odzrkadľovať očakávané znižovanie zadlženosti v bankovom sektore a znížiť závislosť od úverov centrálnych bánk bez toho, aby došlo k nútenému predaju aktív a úverovej kríze. Predpisy o minimálnych požiadavkách na likviditu sa aktualizujú tak, aby sa v budúcnosti zabránilo nadmernej koncentrácii aktív určitých eminentov; b) prijať potrebné regulačné požiadavky týkajúce sa zvýšenia minimálnej úrovne kapitálovej primeranosti základného kapitálu Tier 1 na 9 % do konca roku 2013; c) prijať opatrenia na minimalizáciu nákladov pre daňovníkov na reštrukturalizáciu bánk. Podkapitalizované obchodné a družstevné úverové inštitúcie pred tým, než sa im poskytne štátna pomoc, musia získavať kapitál v čo najväčšej možnej miere zo súkromných zdrojov. Každý plán na reštrukturalizáciu sa musí pred poskytnutím takejto štátnej pomoci formálne schváliť podľa pravidiel štátnej pomoci. Komerčné banky s nedostatkom kapitálu môžu, ak nepostačujú iné opatrenia, požiadať o rekapitalizačnú pomoc od štátu v súlade s postupmi na poskytnutie štátnej pomoci; d) zabezpečiť vytvorenie registra úverov, preskúmanie a prípadne zmenu súčasného regulačného rámca pre poskytovanie a správu pôžičiek a prijatie právnych predpisov, ktorých cieľom je posilniť správu a riadenie komerčných bánk; e) posilniť správu a riadenie bánk, a to aj prostredníctvom zákazu poskytovania úverov nezávislým členom rady alebo ich prepojeným stranám; f) maximalizovať vymáhanie nesplácaných úverov a zároveň minimalizovať stimuly na strategické zlyhanie zo strany dlžníkov. To zahŕňa zmiernenie obmedzení na zabavenie kolaterálu a riadne monitorovanie a riadenie nesplácaných úverov; g) dokončiť harmonizáciu regulácie družstevných úverových inštitúcií a dohľad nad nimi s reguláciou a dohľadom v prípade komerčných bánk; h) vykonávať stratégiu pre budúcu štruktúru, fungovanie a životaschopnosť sektora družstevných úverových inštitúcií, ktorú vypracuje cyperská centrálna banka po konzultácii s Komisiou, ECB a MMF; i) posilniť monitorovanie zadlženosti podnikového sektora a sektora domácností a vytvoriť rámec pre cielenú reštrukturalizáciu dlhu súkromného sektora s cieľom uľahčiť poskytovanie nových úverov a znížiť úverové obmedzenia; j) pokračovať v posilňovaní rámca na boj proti praniu špinavých peňazí a vykonávať akčný plán zabezpečujúci uplatňovanie dokonalejších postupov, pokiaľ ide o povinnú starostlivosť voči zákazníkovi (customer due diligence) a transparentnosť subjektov, v súlade s osvedčeným postupom; k) predložiť právne predpisy pre povinný dohľad založený na úrovni kapitalizácie; l) začleniť záťažové testy do pravidelného vonkajšieho bankového dohľadu; m) zaviesť požiadavky na povinné zverejňovanie s cieľom zabezpečiť, aby banky pravidelne informovali trhy o pokroku, ktorý dosiahli pri reštrukturalizácii svojich operácií, a n) vytvoriť právny rámec pre novú riadiacu štruktúru, ktorá má riadiť podiely štátu v sektore družstevných úverov. 6. Počas roku 2013 cyperské orgány dôsledne plnia zákon o rozpočte na rok 2013 (v zmení zmien) vrátane dodatočných trvalých opatrení prijatých pred prvým vyplatením finančnej pomoci, ktoré by mali dosahovať minimálne výšku 351 miliónov EUR (2,1 % HDP). Cyprus prijme tieto opatrenia: a) uskutoční reformu svojho daňového systému pre motorové vozidlá na základe ekologických zásad a s cieľom získať dodatočný príjem v strednodobom horizonte a b) zavedie kompenzačnú schému pre dobrovoľné doplnkové a povinné dôchodkové fondy v Cyprus Popular Bank, ktorá by mala zabezpečiť, aby sa porovnateľným spôsobom zaobchádzalo s takýmito fondmi v Bank of Cyprus, pričom táto schéma by mala zohľadňovať peňažný tok a poistno-matematickú situáciu každého fondu a mala by minimalizovať vplyv na deficit verejnej správy. Vzhľadom na sociálnu povahu týchto fondov sa cieľ deficitu verejnej správy na rok 2013 môže preskúmať tak, aby sa zahrnul dosah tejto schémy na rozpočet; c) zabezpečí úplné vykonávanie konsolidačných opatrení prijatých od decembra 2012. 7. Od 1. januára 2014 Cyprus uplatňuje tieto opatrenia: a) na strane výdavkov sa do rozpočtu zahrnie: zníženie celkových výdavkov na sociálne transfery vďaka lepšiemu zacieleniu, ďalšie zníženie miezd vo verejnom a širšom verejnom sektore a náhrad za nadčasy, zavedenie poplatku za preukaz na verejnú dopravu pre študentov a dôchodcov a opatrenia v oblasti štrukturálnej reformy v sektore vzdelávania s cieľom zlepšiť využívanie zdrojov a b) na strane príjmov sa do rozpočtu na rok 2014 zahrnie: predĺženie platnosti dočasného príspevku na hrubý zárobok zamestnancov verejného a súkromného sektora do 31. decembra 2016, zvýšenie DPH, zvýšenie spotrebných daní, a zvýšenie príspevkov do systému všeobecného sociálneho poistenia. 8. V záujme zabezpečenia dlhodobej udržateľnosti verejných financií Cyprus zavedie fiškálne štrukturálne reformy, ktoré okrem iného zahŕňajú tieto opatrenia a výsledky: a) v prípade nutnosti ďalšie reformy všeobecného dôchodkového systému a dôchodkového systému vo verejnom sektore s cieľom zabezpečiť dlhodobú životaschopnosť dôchodkového systému za súčasného vyriešenia otázky primeraných dôchodkov. Možnosti reformy sa stanovia na základe poistno-matematickej štúdie; b) kontrolu rastu výdavkov na zdravotníctvo s cieľom zabezpečiť dostatočné prostriedky na základnú zdravotnú starostlivosť prostredníctvom posilnenia udržateľnosti štruktúry financovania a efektívnosti poskytovania verejnej zdravotnej starostlivosti; zavedenie národného zdravotného systému a zabezpečenie jeho finančnej udržateľnosti za súčasného poskytovania všeobecného krytia; c) zlepšenie efektívnosti verejných výdavkov a rozpočtového postupu prostredníctvom efektívneho strednodobého rozpočtového rámca, ktorý bude súčasťou lepšej správy verejných financií, čím sa prispeje k úsiliu o rozpočtovú konsolidáciu s prihliadnutím na potrebu zabezpečenia dostatočných prostriedkov pre základné politiky, ako sú vzdelávanie a zdravotníctvo. Tento rámec bude plne zodpovedať smernici Rady z 8. novembra 2011 o požiadavkách na rozpočtové rámce členských štátov[2] a Zmluve o stabilite, koordinácii a správe v hospodárskej a menovej únii podpísanej v Bruseli 2. marca 2012; d) prijatie primeraného právneho a inštitucionálneho rámca pre verejno-súkromné partnerstvá navrhnuté podľa osvedčených postupov; e) vypracovanie programu s cieľom dosiahnuť stabilný systém správy a riadenia štátnych a pološtátnych podnikov a začatie realizácie plánu privatizácie s cieľom pomôcť zvýšiť hospodársku efektívnosť a obnoviť udržateľnosť dlhu; f) vypracovanie a vykonávanie komplexného plánu reforiem na zvýšenie účinnosti a efektívnosti výberu daní a správy daní vrátane opatrení na boj proti daňovým podvodom a únikom a na zabezpečenie úplného a včasného uplatňovania právnych predpisov a noriem upravujúcich medzinárodnú spoluprácu v oblasti daní a výmenu daňových informácií; g) reformu režimu dane z nehnuteľností; h) reformu verejnej správy na zlepšenie jej fungovania a nákladovej efektívnosti, najmä preskúmaním veľkosti, podmienok zamestnávania a funkčného usporiadania verejnej služby s cieľom zabezpečiť efektívne využívanie verejných zdrojov a poskytovanie kvalitných služieb pre obyvateľstvo; i) reformy celkovej štruktúry a úrovne sociálnych dávok s cieľom zabezpečiť efektívne využívanie zdrojov a zaistiť primeranú rovnováhu medzi sociálnym zabezpečením a stimulmi na získanie práce. Plánovanou reformou verejnej pomoci by sa malo zabezpečiť, aby sociálna pomoc slúžila ako záchranná sieť na poskytnutie minimálneho príjmu pre osoby, ktoré nie sú schopné dosiahnuť základnú životnú úroveň, pričom sa zachovajú stimuly na získanie práce, a j) vykonanie komplexného auditu verejných financií krajiny s cieľom posúdiť okrem iného aj dôvody, ktoré viedli k nahromadeniu nadmerného dlhu. 9. Cyprus zabezpečí, aby indexácia miezd v širšom verejnom sektore zostala pozastavená až do konca programu. Akákoľvek zmena minimálnej mzdy musí byť v súlade s ekonomickým vývojom a vývojom na trhu práce a musí byť prijatá po porade so sociálnymi partnermi. 10. Cyprus pripraví podrobné politické návrhy na riešenie zistených nedostatkov svojich aktivačných politík. Cyprus urýchlene prijme opatrenie na vytvorenie príležitostí pre mladých ľudí a na zlepšenie ich vyhliadok na zamestnateľnosť v súlade s cieľmi odporúčania Rady o zavedení záruky pre mladých ľudí. Návrh, riadenie a vykonávanie opatrení zacielených na mladých ľudí musia byť dobre začlenené do širšieho systému aktivačných politík a musia byť v súlade s reformou systému sociálneho zabezpečenia a s dohodnutými rozpočtovými cieľmi. 11. Cyprus prijme nevyhnutné zvyšné zmeny odvetvových právnych predpisov, ktoré sú požadované s cieľom plne vykonať smernicu Európskeho parlamentu a Rady 2006/123/ES o službách na vnútornom trhu[3]. Neopodstatnené prekážky na trhoch so službami, najmä v súvislosti s regulovanými profesiami, sa odstránia. Rámec hospodárskej súťaže sa musí zlepšiť posilnením fungovania príslušného orgánu na ochranu hospodárskej súťaže, ako aj nezávislosti a právomocí vnútroštátnych regulačných orgánov. 12. Cyprus zabezpečí zníženie počtu nevydaných listov vlastníctva, prijme opatrenia na urýchlenie zrušenia bremien na listoch vlastníctva, ktoré majú byť prevedené na kupcov nehnuteľného majetku, a zavedie garantované lehoty pre vydanie stavebných povolení a listov vlastníctva. 13. Cyprus zmení pravidlá núteného predaja nehnuteľností zaťažených hypotékou a umožní súkromné aukcie v čo najkratšej možnej lehote. Do konca programu sa zrýchli tempo vybavovania súdnych prípadov a vyriešia sa neuzavreté súdne prípady. Cyprus prijme iniciatívy na posilnenie konkurencieschopnosti svojho sektora cestovného ruchu zavedením konkrétneho akčného plánu vedúceho k plneniu kvantifikovaných cieľov, ktoré boli vytýčené okrem iného aj v nedávno preskúmanej stratégii cestovného ruchu na obdobie rokov 2011 až 2015. Cyprus podá správu o potrebách v oblasti leteckých spojení, ktorá bude základom stratégie v oblasti leteckej dopravy. 14. V oblasti energetiky Cyprus v plnom rozsahu vykoná tretí energetický balík, a to bez ohľadu na článok 44 ods. 2 smernice o elektrine a článok 49 ods. 1 smernice o plyne. Cyprus zváži, či využije odchýlky, ktoré mu poskytujú vyššie uvedené články. Súčasne sa vypracuje komplexný plán rozvoja na reorganizáciu cyperského sektora energetiky. Uvedený plán zahŕňa: a) plán zavedenia infraštruktúry požadovanej na využívanie plynu s prihliadnutím na obchodné možnosti a riziká; b) komplexný predbežný plán režimu regulácie a organizácie trhu pre reštrukturalizovaný sektor energetiky a vývoz plynu, ktorý sa vzťahuje aj na režim vydávania povolení a daňový režim, ktoré maximalizujú príjmy, a c) plán na vytvorenie inštitucionálneho rámca pre hospodárenie so zásobami uhľovodíkov vrátane fondu pre zásoby, ktorý by mal prijímať a spravovať verejné príjmy z ťažby zemného plynu na mori a ktorý je vytvorený podľa medzinárodne uznávaných osvedčených postupov. 15. Cyprus predloží Európskej komisii žiadosť o technickú pomoc počas programového obdobia. V žiadosti sa stanovia a bližšie určia oblasti technickej pomoci alebo poradenských služieb, ktoré cyperské orgány považujú za nevyhnutné pri plnení svojho programu makroekonomických úprav. Článok 3 Rozhodnutie Rady 2013/236/EÚ sa zrušuje. Článok 4 Toto rozhodnutie je určené Cyperskej republike. V Bruseli Za Radu predseda [1] Ú. v. EÚ C 120, 26.4.2013, s. 1. [2] Ú. v. EÚ L 306, 23.11.2011, s. 41. [3] Ú. v. EÚ L 376, 27.12.2006, s. 36.